khistorydata/jeongjo-sjw-relations huggingface dataset:
정조 20년
司諫柳畊持平鄭㝡成正言李德鉉啓曰噫嘻痛矣以能賊萬古所無之逆魁不卽正刑徑先致斃輿情莫不痛惋此豈可以尋常物故置而不論哉論其平日罪犯則陰樹逆種密倡凶論慫慂恒簡爲渠羽翼糾結厚麟自作窩主待國洞執命之日擬占台府當李潭秉銓之把弄朝權且以醴酒之說大北之論肆然脅持百計嘗試倡爲追崇之說恐動儕流沮遏代聽之力皆其部曲則亂本凶圖甚於耉輝師興究其情節已是萬戮猶輕而及夫賊吉之招出後凶言逆情尤益綻露無餘矣噫癸亥反正之說太甲桐宮之言推戴逆禶之謀某也爲大將某也爲吏判某也爲閫帥等說爛熳於前後諸賊之供而妖任埋凶之計究其本則能賊也逆範懷刃之凶究其本則能賊也特以凶頑之故忍杖徑斃王章未伸擧國同憤今以渠之招辭觀之雖優爲謀逆以不少之人何可遽然承服又以爲如欲殺之則速出斬之等說肆然發惡且太甲桐宮之說果與諸賊一席酬酢於展開書傳講其文義云者與相吉澤遂之招若合符契卽此一節乃渠之結案旣已遲晩後物故則不可以未及結案置之趾賊一門之窮凶極惡自有天地以來所未有者而限以國法猶貸其凶種之稚少者梟種稍長安知不更肆獍惡如範吉等所爲者耶法令有限而事變無窮常事守法處變貴權從古聖賢不能無義起者所以善處變於法外之意得其時中之權也今殿下以自我防之自我啓之爲持難之端其防也固是守法之常也其啓也豈非處變之權而一向膠守不卽處分則豈不有欠於懲亂逆防後患之大經大法耶澤遂爛熳同參於啓能凶慘不道之謀而只誅其身王章已失輿憤未洩其陰凶情節其弟萬無不知之理請遲晩後物故罪人啓能亟施孥籍趾賊等凶種快施邦刑養遂獻遂設鞫得情噫嘻痛矣從古亂逆何限而豈有如今番夏賊之窮凶極惡者哉語其凶言則雲海之所不道論其逆節則賊鏡之所不爲見者骨寒聞者膽掉實是窮天地亘古今所未聞所未有者也此豈渠一人之所作爲一時之所做出和同之類必有其人黨與之討不容少忽而旣搜之文書竝皆付丙未露之端緖全不究覈獄體疎虞寧不寒心到今追究之道惟在於親屬奴傔之及時訊鞫而章疏之請俱未蒙允治逆之律不當如是且爲此賊之支屬者若使一日留置於天壤之間則今日廷臣尙可謂有人理臣分乎只緣臣等不忠無狀懲討後時應行适雲之例尙且得請於半年之後者其於復讎討賊之義自顧慙恧無以抗顔於人世而尙幸成命之下少洩神人之憤及伏見傳敎之下該府者有夏賊子女囚禁待年之命臣等驚惶抑鬱寧欲溘然夫逆種之待年殄滅乃指尋常治逆之律文也今此夏賊卽是開闢以來所無之逆其於麟亮之稱兵鏡虎之凶言不啻百倍則古今天下安有以此賊子女而有待年與否之可論哉及至今日年限已過則尤不可晷刻容貸於覆載之間矣夏賊之外豈復有夏賊而今者逆恭又出則今日群下之骨驚膽掉直欲手磔口臠之心尤有倍於夏賊初出之時矣噫彼恭賊敢於鞫庭提誦夏賊之凶書乃以相議勸成納招又發夏賊所不道之凶言則梟獍種子腸肚相連亦一夏賊而特其逆節之發露差有先後耳千剮萬斫未足以洩輿憤收孥瀦宅不可謂當其律夏賊之變已用适雲之例則今於此賊決不可異同也明矣噫彼一家之內生出二夏賊則此非一朝一夕之故其凶言逆謀傳襲有素平日之爛熳酬酢一室之尋常倡和推此可知恭賊正刑之後一二同情之類旣無究問之道而英材斗恒尙今假息於覆載之間則夏恭兩賊之黨與同情萬無不知之理目今究覈之道惟在於此而雖以今番連伊事言之渠以賊傔之妻敢生凶濫之心至有擊錚之擧此亦古今所無之變怪而渠不過幺麽一賤女則決非渠所可獨辦者也是必其夫暗地指使爲此嘗試之計據此一事劇逆親屬之從中跳踉復事綢繆之狀昭不可掩此而若不窮覈嚴斷則未知何樣禍機伏在何地今於事端旣露之後尤不容暫緩盤覈請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑噫以國榮之亘萬古所無之窮凶劇逆而得保首領臥斃牖下朝廷之刑政紊矣神人之憤鬱深矣古今天下寧有是耶噫彼榮賊貪天爲己之罪怙寵自恣之惡屈指而不可枚擧罄竹而難以盡書權傾人主而威福在手鉗制朝紳而淵膝惟意八方爭輸貨賂百官多出門下而及其黜退之日所引洛誥首章一句語卽不道之亂言劇逆之斷案此在渠猶屬薄物細故耳廣儲嗣一事最是宗社之計臣民之望而渠敢肆然以此事不可再擧之說咆喝公座略無顧忌一行刀削肚莫掩至於製給凶疏沮過大計則有浮於逆莽煽動人心潛圖國脈則百倍於凶溫論其罪惡尤萬萬極凶極獰而只緣其身之徑斃未及天誅之顯加臣民之痛惋厥惟久矣到今逆復正法之後逆節益著輿情愈激惟其伸王法討國賊之道只在追施一款則凶如此賊逆如此賊者決不可以常例論請物故罪人國榮亟施孥籍之典噫嘻痛矣明謙之凶謀逆節實是亘萬古所無之賊也身爲閫帥五字刀削已是劇逆之斷案而乙巳春諸賊指日擧兵之時自擬內應大將至於書給四柱先占身數其所爲計至凶極獰十字刀削逆復之愛姪也一門之內日夜綢繆兩賊之間出沒紹介危機急變迫在呼吸何幸賊謀自綻天討夬行而誅殛之典止及其身收孥之律尙未擧行揆以王法萬萬失當以謙以逆復之子傳襲其父之凶圖七字刀削鉤覈之路惟在此賊之盤問而半夜特敎出付縣獄鞫體之乖損刑政之顚倒已無可言今乃不加究覈不捧案遽爾用刑只施應坐古今天下寧有是耶籍産之典雖已擧行而收孥之律在所不已逆復之變振古所無殄滅無遺育者政爲此賊準備語則其在鋤逆種杜後患之道殄之滅之不容少忽而今此好石之年未滿循例爲奴者揆以邦刑萬萬乖當夫待年用法乃是尋常治逆之律而至於此賊實無異於古之适雲今之趾夏則其凶種逆孽之待年與否今無可論時偉性本陰譎行又凶悖賊翰之餘論無不主張賣權兜攬惟意所欲樂禍忌忮爲世側目厥惟久矣暗結妖宇之父子昏夜綢繆情踪陰祕隱然自比於戚聯之人至欲擬擧於握兵之任長惡助勢便一窩主及夫賊宇之輸款而渠之眞贓畢露無餘推此一款卽是斷案而尤有國人之至今所腐心痛骨者壬寅秋邦慶實是八域臣民歡忭蹈舞之辰而噫彼時偉抑獨何心顯示不悅之意章奏之上力遏邦慶二字酬酢之間牢諱慶忭等語公座稠廣攘臂咆喝有耳皆聞無人不道及至定號之日肆發凶言於衆人之中曰今此定號何如是太早究厥心腸已萬萬極凶絶悖而甚至於五月喪變之後以平日不平之心益肆陰凶之計暗囑其兄沮戲葬地國言喧藉情節莫掩揆以邦憲在所必鞫而今此島棘之典可謂失之太輕噫彼逆宇以凶喆之子藉其氣勢罔念喣濡之恩益肆跳踉擬帥市恩之謀旣極陰祕荷杖偸鈴之態不忍正視其所負犯不一而足而乃於不敢言之地敢懷不敢萌之心潛構啓草欲售欺天之計此已窮凶絶悖而於渠猶屬薄物細故潛藉逆復之姻婭七字刀削與同二字刀削之說旣已遲晩二字刀削他日之計明白納招甚至於干涉善復自知當死之供吐實於平問之下其窮凶情節更無可言有賊如此不施邦刑則天綱絶矣王法壞矣宇鎭之於善謙兩賊一而二二而一也今於兩賊伏法之後獨使此賊得逭王章古今天下寧有是哉當初已決案之凶逆得保首領於海島者已是失刑之大者而拿來之啓依法允下則庶幾聖斷赫然天討亟行矣奈之何纔到湖界旋從迃路初則領付本鄕末乃移配近島殆若量移者然義理自此晦塞亂賊無所懲畏思之及此寧不大可憂而大可懼者哉請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法噫嘻痛矣亂臣賊子從古何限而豈有若九宗之窮凶極惡至妖絶憯者哉渠以蟣蝨之賤常懷梟獍之心過惠陵而不下所乘則悖慢之逆節於是著矣向懿陵而至發凶言則怨懟之逆腸昭莫掩矣此陵亦下馬之言陵卒之參證明白偏黨二字之說帳殿之納招凶獰人臣之以偏黨事君前後凶逆所未發之語而此賊之肆然發口抑何心腸屢次供招之罔測不道至於此極則此誠古之莽卓之所未嘗有而今之夏瑮之所未敢爲也卽此一款雖千剮萬戮不足以少洩神人之憤而若夫佯狂凶計又何其陰慝巧惡之極也噫彼星賊之凶疏聞之者無不心寒而膽掉見之者皆欲手磔而口臠則爲今日臣子者苟有一分秉彝之心孰不欲明張沬餘疾聲嚴討而渠乃身居臺職忽稱癲狂之病巧作掩護之計綢繆之跡參涉之狀明若觀火窮覈情節永拔根柢卽是王章之所不可已者而纔得承款未及正法致使往牒所無之極逆大憝徑先致斃於獄中輿情之憤惋固不暇言而國家之失刑當復如何到今追施之道惟在於收孥籍産之典雖有依聖國已施之律之敎豈有凶如此賊逆如此賊而不施極律者乎請承款後物故罪人九宗亟施孥籍之典答兩司曰不允
정조 20년
持平鄭㝡成啓曰守令之職卽所以體九重分憂之念任百里牧民之責而刑杖之具皆用較定之制者寔出於我聖上好生之德意也苟或有枉法殺人則其罪罔赦而今此昌原府二十五人殺死之事何其酷也何其冤也噫彼李汝節以遐方卑微之類荷聖上拂拭之恩屢典郡邑不思圖報殘虐貪饕卽其平生伎倆而及叨南邑益肆暴虐數年之內擅殺人命若是夥然其中亦多有至慘而至冤者則其心之忍胡至於此噫殺人者死其律至嚴一人猶然況此近三十人之多乎其蔑法戕人之罪不可歸之於因公邂逅之科今若以官長之故不用當施之律只行編配之典則無辜之冤無可雪之道償命之法無可用之地矣請寢李汝節定配之命更令王府嚴覈取服施以當律噫啓辭罪人柳師文事關係何如而當初聲罪非但渠子之連坐肆發凶言至登臺啓言之虛實雖未的知而在今究覈之道惟當更問於當初發論之臺臣言若爽實則首發者當受誣人之罪事果眞的則師文宜伏亂言之律而積年論啓尙未究竟此固刑政之失當也日前持平李福潤筵席傳啓之際忽此漏却仍歸停啓之科夫臺啓停連事關重大而因一臺閣之做錯至使莫重之罪名遽然停啓揆以臺體萬不成說該臺臣刋改之請已發於向日入侍之憲臣而兪音不下輿論未愜請前持平李福潤施以三司改正之典新除授掌令申在澳時在忠淸道文義地持平朴柱遇時在定山地請竝斯速乘馹上來事下諭答府曰不允李福潤事豈可若是乎下諭事依啓
정조 20년
司諫柳畊正言李德鉉啓曰罪人克觀克泰以妖任之同氣凶謀逆節爛熳同參而嚴訊之下抵賴不服未克究覈未克承款王章莫伸輿憤莫洩請金甲島爲奴罪人克觀古今島爲奴罪人克泰更令王府嚴鞫得情快正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典星漢之凶言逆節綻露無餘擧國臣民莫不沬血致討其父師文苟有一分嚴畏之心渠敢偃處城闉延接人客此已萬萬痛惡而詬天罵日凶言悖說罔有紀極梟音益肆狼毒愈狠之說至登諫長之陳疏繼有法府捉囚凡今日含生之倫擧切驚痛憤惋誓不與此賊父子共戴一天秋堂之疏請移鞫亦可見嚴國法討亂賊之義而不惟不賜允從乃以先問師文不但顚倒爲敎此賊之指斥乘輿公肆詬罵又出於星漢未伏法之前則其父子惡讎國怨天之狀愈可見矣星漢請鞫尤是擧國同聲而不意全放之命有若疏釋者然國體之隳壞已無可言輿憤之轉激去而益甚請亟寢秋曹罪人柳師文放釋之命仍令王府設鞫嚴問快正典刑新除授大司諫徐美修時在江原道金城地請斯速乘馹上來事下諭答院曰不允柳師文事亟停勿煩下諭事依啓
정조 20년
李書九啓曰臺啓事體何等重大而不爲正書雜以胡草事極駭然當該注書所當重勘而本院請推之外無他可施之罰何以爲之敢稟傳曰拿處
정조 20년
獻納韓興裕疏曰伏以臣於月前忝叨憲職時値南營動駕隨諸臺後聯進匡救之章到院而爲司謁所阻搪疏凡五六呈竟未入徹噫官以諫名事係隄防言出忠憤而或阻於門將或阻於騎省以至見阻於司謁而極矣如是而尙可以臺閣自處乎只此一節卽臣自劃之鐵限日者諫省除旨又下於遇災求言之際聖旨惻怛諸僚竭蹶其在分義寧欲逡巡而頃於皇壇陪班昏夜失足平地受傷冷痰牽引骨節刺痛戶庭行步不能自力殿陛升降實無其望舁到闕外冒違嚴召慢命之罪萬殞猶輕繼而鎭日庚牌輒犯違傲聖度至寬當勘尙靳一向虛縻惶隘轉甚目下賤疾不但强策之無路區區私義竊有所不自安者今之處言地者一副當不得請不可已者曰禁令之還收也割下罪名之還籍也伊日賓筵諸臺之開口第一言不出此箇義而未蒙開允依舊伈泄雖使臣舁疾而登筵所欲言者無外於此則諸臣之所未得請者以臣拙辭淺誠尙何望回天乎有言責者不得其職則但當引義自處而已此臣所以參倚前衡寧被方命之誅不敢爲進身之計者也伏乞聖明曲察微諒亟賜嚴勘以彰傲慢以昭法紀焉噫天之仁愛我殿下者不以祥而必以災者吁亦至矣古人以無災謂天之忘我以有災謂天之愛我第以近日事言之春雪乖常晩霜失節無花之異無麥之憂爲災不一而君臣上下未見有大警動大恐懼之意天乃以虹貫之變丁寧以警告之於是乎亟發德音至停廟享引接臣隣咨詢訏謨弭災之策靡不用極採蕘之問至及遐外以我殿下宵旰之念對越之誠側身求助何待災異之來而若其恤恤焉恐恐焉不自遑寧之意尤著於遇災之時則天之所以益聖我聖主者夫豈偶然也哉然而半日都兪之席股肱耳目之昌言嘉謨必當迭陳於前轉災爲祥之機若在卽日而筵退之後不過上下酬酢之出擧條頒朝紙而已夷考其實則何嘗有一事之舊發一言之措施者乎臣愚死罪不敢以殿下應天之擧謂之以實而不以文惟願殿下毋曰災已過而恒若有災毋曰言已求而益思來言不必別求新奇遠問草野只就諸臣所已陳之言亟賜開納擧行得盡而要其歸則特不過一誠字而已伏願殿下益加惕念焉臣竊覸我殿下道冠百王治侔三代宜其克享天心伏祥荐臻而天之示警若是諄諄者必有所召臣不敢傅會爲說而請以目下一二事條擧而略陳之以言乎懲討則坡山一隅便作逋藪蹤跡疑眩而法不得施沁水一帶徧沾恩波往來絡繹而人莫誰何名在臺啓者一蒙允兪外若施法而內實見宥罪籍王府者一經赦典丹書盡抹而隄防漸壞喉院不得爭難禁堂不得覆逆三司不得匡救一有難處輒設禁令外以門將騎省沮遏之內以院吏司謁阻搪之唐虞罪四之時豈有是耶懲討之不嚴如此災沴之荐至無足怪矣伏願殿下欲責懲討之以誠則亟寢設禁之令焉以言乎言路則聖聰雖恢於容諫讜言未聞於抗直官師之相規猶患含默何以補衮職之闕故紙之謄傳猶或規避何以論時政之失古有諫鼓之設而今焉象魏之懸法古有鳴鳳之風而今焉噤烏之貽譏年前江樓畿營之事是何等非常之擧也時則有排闥直入者有持斧請伏者有痛哭者有血疏者若將有不與共生之意而自是以來殿下之過擧非止一再而庭臣之玩愒視若尋常臣未知前之苦口力爭者果已耳慣目熟而然歟夫何數年之內氣節之委靡一至於此此雖出於群下之不誠而亦莫非殿下之所使然也歷數御極以後未嘗有一人之以言獲罪者而未見有面折廷爭之風則聖人果無過而然歟欲開言路而不能禁令則是亦聖人之過也君上有是過而群下無一言若使賈誼在廷則其所慷慨憂歎必不止於痛哭流涕而已言路之偏塞如此災沴之荐至無足怪矣伏願殿下欲求進言之以誠則亟恢虛受之量焉以言乎刑政則朝廷專尙寬仁而邑倅之侵虐轉甚囹圄殆至空虛而閭巷之橫殺相續嶺邑之一倅殘暴不法恣意濫殺過客之奴主竝命邑儒之父子共殄傳說狼藉聽聞驚慘傅生之廷議從輕之聖意欲存風敎而反啓後弊率以漢祖三章之法則寧有是耶歲初街路殺越是何等變怪也世或有無於理之事而强以解之則不無可解之道又或有不近情之跡而臆以斷之則不無可執之端而今此之變實前所未有之大疑獄也究於理而難解求其說而不得其所按驗之道固當十分詳審多般窮詰使犯者無得倖逭死者得伸幽冤而側聞捕廳盤覈之初不過屍親之按問無他干犯之惟究事涉䵝昧跡近漫漶身爲刑官緩治疑獄莫體明愼之念不思窮覈之道奉公按獄之體豈容若是凡此二條足爲干和之一端一婦之冤猶致五月之霜況嶺外之幾十冤魂都下之殺一不辜而償命之典尙未夬施刑政之失當如是天災之荐至無足怪矣其在烹弘羊天乃雨之意不可不嚴加處分臣謂當該邑守亟允臺啓之請當該捕將亦施竄配之典斷不可已也若其未盡究覈之情節更加嚴査鉤得罪人以洩冤恨亦可爲消災之方矣以言乎官方則承傳太頻疏滯或濫至以荒蕪之一策而直授百里之重任特念勳勞之先故而遽命釁孽之檢擬京官之汰冗乃是目下急務而加設益繁文倅之增窠卽是近來新式而蔭武多占都憲之極◆欲臺閣之長而輒循過引之意反歸虛縻國子之久任欲責作成之效而一有情外之言任其撕捱中批特除初元之所難愼而間多誤恩未免鮮終之歎添書落點列朝之所未有而創開新規恐匪裕後之謨南儒之語涉誣世而反侈牧民之官士論方張西藩之責重壯鑰而忽授遭彈之人物情不愜伏願殿下愼惜名器用人以誠焉以言乎科弊則一經場屋枷械相望一試殿庭責敎備至則士習之不古科場之不嚴胡至於此以今之科弊較前之試規則不可但以蕩然言耳粵在殿下卽阼之初嚴立科規痛禁宿弊故借述者自知退步倩筆者不敢冒赴可謂不令而嚴矣間因慶科過加闊狹二百司馬之外或有額外之尾付者一二賜第之後或有生進之道取者或日次應講而卽地唱名者有之或在家應製而格外直赴者有之甚至於進箋之方外儒特設別科課製之居齋生許除寢郞自此倖門一開而躁進漸盛奔走爭先無難冒犯此誠士子之過而至於今番別試則有缺多士之望此則憲臺已備陳之矣臣不必架疊而雖以武所事言之初以鐵箭百十步行會於諸道及其咸聚之後忽以百三十步改規至使八道裹足之武士初不控弦徒費齎糧畢竟全一所闕榜而止渠輩之落莫姑捨之朝家令甲豈如是顚倒耶無識武夫不知弛張之聖意反致怨言之朋興伏願殿下欲嚴科場則先明試規無使不才者冒進焉以言乎風俗則奢侈成風糜費日滋市井之巾服殆同朝士之樣傔僕之袍鞋依然士夫之儀此則自有法禁猶屬餘事而加䯻之罷欲爲祛奢而單髢倍高靑氅之制欲爲省費而紬衣反華至如第宅之踰制飮食之尙侈尤爲耗財之極弊也一容膝之地而或費數三千之金一下箸之間而或捐數百錢之財財用安得不竭風俗安得不薄且游衣游食之輩名未入籍跡不編伍惟以掠人之財蕩人之産爲事入而煽動訛言出而騷擾民間雖以始興一事言之咫尺駕過之地有此竊發之患誠非細憂伏願殿下嚴飭內外捕廳亟行戢治之政焉嗚呼比年以來耽羅船粟之哺殆無虛歲島陸俱困接濟罔涯卽伏見湖南伯疏本則其所爲沿民陳弊非不纖悉而此不過目下燃眉之救急而止耳臣嘗待罪南邑略知此弊爲南民切骨之瘼矣朝家之區劃沿穀送作島賑者必取其精實無縮故當其裝送之際取留庫中穀物簸之揚之精而又精及其入島之後準斛而捧之殆如上納之物船人逋縮甚至鬻船蓋其一石所縮小不下七八斗百石區劃縮居其半許多所縮邑倅無以自當營門莫可區處其勢不得不分定於民結以充其數今年如此明年又如此沿海人民若聞濟州飢荒則輒蹙頞相告曰薄田所收何以當濟穀之縮乎似此民情不待臣言我聖上亦可以察燭而憫憐之矣救弊之道非有別法不過申明舊典而已湖邑倉籍有交濟穀名色此所以備他道之荒也此糴穀品比諸衙門所管精麤逈異設法之初以此糴濟彼荒斛準而品精如干所縮不過一二斗官備不難民徵無多數十年以來長吏不飭姦胥恣弄其麤其縮與凡糴無異今若更申舊令凡以交濟穀爲名者開倉之初別加察飭務捧精實如有不時移轉之擧則以此穀需此用官無簸揚之費穀無欠縮之患民無分徵之苦此在一號令申飭間事耳若其交濟穀不敷處又以他衙門所管者移作此箇名色則當其精穀捧入之時民或不便而及其濟穀移送之時民乃知惠其間節目之詳操切之嚴惟在道守臣奉行之勤慢臣不必煩陳伏願殿下分付廟堂另飭該道俾有實效焉臣無任云云省疏具悉諸條說弊雖不蹈襲間多不審處鄕人做錯何必斷斷至於箕伯可謂得人則何云不愜嶺倅事廣詢酌處屬耳捕將事若有干犯之可問而不問則厥罪不輕而風傳猶難盡信爲先削職附陳穀物事問于廟堂爾其勿辭察職
정조 20년
丙辰四月初八日寅時上御誠正閣諸承旨持公事入侍時行都承旨黃昇源行左承旨李書九左副承旨洪義浩同副承旨李晉秀假注書尹致永具得魯記注官安經心金良倜檢校待敎徐有榘以次進伏訖昇源讀奏慶尙監司狀本善山府反庫事全羅監司狀本萬頃縣反庫事義浩讀奏議政府檢詳薦狀公事掌苑別提金最行病親呈辭慶尙監司狀啓機張縣監李得養到任事黃海監司還營事慶尙監司狀啓敬順王廟參奉金始鍊令該曹差貼成送事晉秀讀奏全羅監司狀本罪人韓昌壽物故事平安監司狀本罪人孫弼榮宣川府到配事忠淸監司狀本鴻山縣偸符罪人李應駿等情節究覈馳啓事慶尙監司狀本金海府殺獄罪人朴渭昌仍前訊推期於得情事訖上命啓下書判付訖上曰檢詳亦以口傳爲之乎昇源曰有口傳差出之例矣命書傳敎曰政府薦狀待啓下檢詳令該曹口傳差出義浩曰日前金吾草記濟州判官趙敬日拿來事有待待命拿囚之命而判官係是面看交代之窠差代然後始可待命云故敢此仰達矣上曰令該曹差代可也出擧條上敎書九曰久不見卿矣近日病勢快勝否書九曰大體稍勝而餘症未祛矣上曰相貌則勝前矣仍命書傳敎曰今夜弛禁仍命退諸臣以次退出
정조 20년
丙辰四月初八日午時上御重熙堂右副承旨入侍時右副承旨李晉秀假注書具得魯記注官安經心金良倜以次進伏訖上曰政官雖已開政下批當待諡狀薦議諡望下批在闕內與否知入賤臣承命出傳還入以政官下直出去仰奏命書傳敎曰政官下直誤傳更卽牌招諡望使之下批上曰兩司牌去來催促知入賤臣承命出傳上曰檢詳肅拜催促可也仍命退承史以次退出
정조 20년
丙辰四月初八日戌時上御重熙堂坐直承旨入侍時同副承旨鄭尙愚假注書具得魯記事官吳泰曾金履永以次進伏訖上曰諡望持入賤臣承命出傳諡望持入上落點命啓下訖上曰趙忠肅諡狀入之可也仍命退承史以次退出
정조 20년
行都承旨李冕膺坐行左承旨李書九坐右承旨洪義浩坐直左副承旨李肇源坐右副承旨李晉秀坐同副承旨鄭尙愚坐直注書柳遠鳴仕一員未差假注書具得魯仕直事變假注書未差
정조 20년
李書九啓曰明日常參經筵取稟傳曰停
정조 20년
李書九啓曰玉堂備員間視事頉稟之意敢啓傳曰知道
정조 20년
李冕膺啓曰左副承旨李肇源今日不爲仕進卽爲牌招何如傳曰允
정조 20년
李肇源啓曰諡號署經事命下矣大司憲徐有臣牌招啓辭未下執義李城輔掌令申史澳鄭觀輝持平朴柱遇俱在外只有持平鄭㝡成一人無以備員擧行何以爲之敢稟傳曰都憲及山林外在外人許遞前望單子入之待下批牌招擧行可也
정조 20년
臺諫前望單子入之掌令金星甲韓用鐸持平趙彦哲落點
정조 20년
李書九啓曰檢閱金履永謂有身病陳疏徑出依定式禁推傳旨捧入之意敢啓傳曰分揀
정조 20년
李書九啓曰檢閱吳泰曾謂有館規陳疏徑出原疏纔已退却矣所當直捧禁推傳旨而此與無端徑出有異推考警責仍卽牌招入直何如傳曰允
정조 20년
以檢閱吳泰曾牌不進罷職傳旨傳于李書九曰只推
정조 20년
以金鎰囚單子傳于李肇源曰分揀放送
정조 20년
李書九以弘文館言啓曰本館上番闕直事甚未安副應敎李明淵旣有只推之命與副修撰趙德潤一體牌招以爲推移入直之地何如傳曰允
정조 20년
以副應敎李明淵副修撰趙德潤牌不進罷職傳旨傳于李書九曰只推更爲牌招
정조 20년
李晉秀啓曰明日次對兩司當爲進參除在外外未肅拜呈告人員竝待開門牌招何如傳曰允
정조 20년
傳于鄭尙愚曰明日當由逌瞻門展拜景慕宮該房知悉
정조 20년
李書九以弘文館言啓曰本館上番無他推移之員不得已以下番姑陞入直之意敢啓傳曰知道
정조 20년
李晉秀以兵曹言啓曰五衛將崔宅正身病猝重時月之內無望供職呈狀乞遞宿衛輪番之任不可久曠改差何如傳曰允
정조 20년
李晉秀以壯勇營言啓曰平薪鎭僉使以箇滿作闕出代而本鎭新屬外營爲日屬耳凡事殆同草創有難付之生手舊僉使金就明限軍務節制就緖間姑令仍任何如傳曰允新除僉使李應器承傳自別而外營亦有所重雖令仍任豈可無故作散分付該曹待窠卽爲調用可也
정조 20년
平安監司李亨元疏曰伏以臣聞窮窘號天疾痛呼父此從古人臣遭罹憂患而以告君父者也今臣滓穢之累而眷顧愈摯樗散之賤而爵位愈顯至於今日西藩之命而極矣然臣至苦之情有倍於窮窘至危之形不止於疾痛何者一身雖不敢顧而天寵終不可仰累萬死雖不敢辭而濫爵終不可竊據則臣何敢貪榮戀寵揚揚若固有之而不號呼於天地父母之前哉夫西臬之爲重於國家者果何如也冠八路之藩維而掌錢刀穀帛之富壯一國之鎖鑰而統勁弓悍馬之士苟非極一世之峻選地與望俱高才與器兼全者決不可擬議於其間誠以不如是不足以致邊圉之彈壓重方岳之事體耳此其爲任也若是而迺以我聖上日月之明一朝而擧以畀之於千不當萬不近之一無似賤臣臣於是始若夢寐神精怳惚終焉五內失守直欲鑽地以入而不得也嗚呼臣之事我殿下二十餘年之間天地之無私而若於臣私之雨露之不偏而若於臣偏之人或有因其地望節次推遷而臣則非我聖明特恩何以致此人或有抱其才具多藉吹噓而臣則非我聖明奬拔孰爲臣地孤弱無比而惟聖明憐之鈍劣莫甚而惟聖明導之臣非木石糜粉圖報之衷銘鏤肺肝是以寤寐食息而一念惟聖恩也死生顚沛而所恃惟聖知也逮臣待罪湖藩無一善狀僨誤相繼瘡疣百出偏荷聖度隨處曲庇旣罷而屢仍當遞而勉留眷戀天地之恩全昧危辱之機以致人怒鬼猜過福生災遂一墜而陷於罔測當是時也擧世滋惑而誰爲臣解之同朝共恥而誰爲臣惜之惟聖上照燭哀矜拯拔洗滌靡不用極臣由是感激泣涕不敢復引所以有除輒膺殆若無故猥從大夫之後少伸往役之義而至若今者之命死不敢冒承者是豈但爲臣之故也哉西藩爲任之重臣旣悉陳于前而今忽以如臣之無地望無踐歷而又僇廢者苟然充位則西州吏民之瞠然相顧莫不驚惑猶屬餘事竊恐世之重惜公器者必皆曰誤恩極矣名器壞矣而西藩之職自此而輕矣疑怒謗讟之轉極又不知何等駭機伏在何處畢竟止於厚辱聖簡重誤身命而已臣雖愚迷譾劣無所知識其何敢蹈已覆之轍處至盈之器自招必至之災乎所以下批有日而臣旣不敢以藩任自居則循常巽免之章猶涉唐突多日縮處若無省覺果然公議難誣臺劾峻發臣惟當兢惶蹙伏恭俟體諒之恩而第此重有之縻銜雖在一刻之間有不敢容默玆暴血懇仰干崇嚴伏乞聖明諒臣危苦之情亟命鐫改以謝公議仍賜斥退以安賤分不勝幸甚臣無任云云答曰省疏具悉義無必遞卿其勿辭斯速出肅
정조 20년
大司成尹得孚疏曰伏以梁鵜貽譏從古所羞豈意今日匪分之職難冒之榮遽縻於臣身哉臣以坑坎餘喘自分爲聖世之棄物矣特荷天地父母再生之仁曲保之澤七八年來復廁仕籍前後除命皆出特旨臣由是惶隕感激不顧老馬爲駒之嫌聞命輒出惟以筋力奔走爲一半分圖報涓埃之計知臣者量臣之迃愚而憂之不知臣者譏臣之冒沒而嗤之臣亦非不自知而不暇恤焉臣之情事其亦戚矣至於昨冬今春諫長之職係是淸顯決非滓穢之賤所可冒膺者故欲以一疏仰首哀號而或以在外卽蒙恩遞或以違牌遽承例勘竟未得一暴情勢私心悚蹙尙今未已忽於千萬夢寐之外又承國子長除命臣始焉驚惶終焉慙忸實不知措躬之所也夫太學首善之地元氣所萃其所以導率禮讓培植名節責在長官爲任不輕苟非才行兼備望實俱隆決不可以當之今乃以如許重任遽畀之於千不近萬不似之賤品其爲賢關之羞名器之玷當如何哉顧臣只習帖誦句讀之業全昧試場程式之文年逾五十倖占一第其平生本末固可知矣況犬馬之齒今已七十有四本來鹵莽愚劣之姿兼之以癃尩耄憒之狀此非但通朝之所共棄抑亦聖明之所俯燭矣當此簡擇人望之日銓家之議擬已失難愼之道而前望誤恩豈不有傷於則哲之明乎玆敢仰暴情實於崇嚴之下伏乞天地父母察臣疏語之非出飾讓亟命鐫削臣新除職名以嚴公器俾安私分千萬幸甚臣無任云云省疏具悉爾其勿辭察職
정조 20년
丙辰四月初九日寅時上御誠正閣諸承旨持公事入侍時行都承旨李冕膺行左承旨李書九右承旨洪義浩右副承旨李晉秀同副承旨鄭尙愚假注書柳台佐具得魯記事官吳泰曾金致永檢校待敎徐有榘以次進伏訖上曰各房無公事乎尙愚曰平安監司李亨元上疏外無他公事矣命內下公事書判付訖有榘曰日記已盡考出抄啓文臣中善書者使之入來分排書之乎上曰考出者當爲幾卷乎有榘曰似爲二卷矣上曰御製及諡狀之類亦當考入姑俟數日爲之可也上敎冕膺曰重臣近日何如冕膺曰耳聾近日尤甚矣上曰其他凡百何如冕膺曰便作癃疾苦歇無常矣仍命退諸臣以次退出
정조 20년
行都承旨李冕膺坐行左承旨李書九坐右承旨洪義浩坐左副承旨李肇源坐右副承旨李晉秀坐直同副承旨鄭尙愚坐直注書金履永未肅拜柳遠鳴仕直事變假注書未差
정조 20년
藥房提調沈頤之副提調李冕膺啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 20년
李書九啓曰去正月朔專經文臣武臣殿講去二月朔文臣製述吏文製述與當次殿講更稟事命下而來十一日專經文臣殿講日次矣敢稟傳曰期日在明日武臣多帶訓鍊院當爲進去此啓辭置之更待下敎取稟
정조 20년
李肇源啓曰大司憲徐有臣未肅拜執義李城輔掌令金星甲持平趙彦哲在外掌令一員持平一員未差監察茶時之意敢啓傳曰知道
정조 20년
李書九啓曰檢閱金履永禁推傳旨旣有分揀之命卽爲牌招入直何如傳曰還付注書
정조 20년
傳于洪義浩曰政官牌招開政
정조 20년
李肇源啓曰合辭方張之時兩司無詣臺之員事甚未安今日政新除授兩司諸臺竝待下批牌招何如傳曰允
정조 20년
傳于李書九曰日前聞之以畿邑守令溫宮別隨駕而事蹟略如朴泰均家藏又若金履亨云故議藥同參金德崙後孫令內院該監知悉俾渠拔身
정조 20년
有政吏批判書沈煥之參判黃昇源進參議宋煥箕在外右承旨洪義浩進以金孝眞爲司諫任長源爲掌令鄭毅祚爲獻納崔璧爲持平申溆李勉昇爲正言李始源爲應敎李東冕爲吏曹佐郞尹愭爲兵曹佐郞朴鼎元爲濟用判官前縣監金養直今加嘉善加資事承傳注書單金履永還付事承傳
정조 20년
兵批判書具㢞進參判李太亨病參議李東馨入直參知李義駿病右副承旨李晉秀進以金養直爲同知金守儉爲五衛將李華蕃金處仁爲景福將金鼎禹韓光祚爲慶熙將僉知單李命有前副正金處純今加折衝加資事承傳平薪僉使金就明仍任事承傳護軍閔台爀司直鄭觀輝申史澳朴柱遇竝單付
정조 20년
傳于李肇源曰前江原監司留待
정조 20년
傳于李肇源曰前江原監司入侍
정조 20년
吏曹口傳政事原州判官李協聖楊口縣監洪養默相換
정조 20년
李書九以弘文館言啓曰校理尹序東朴吉源副校理朴鍾淳副修撰李翊模旣有只推之命竝卽牌招察任何如傳曰允
정조 20년
以校理尹序東朴吉源副校理吳鼎源朴鍾淳副修撰李翊模牌不進罷職傳旨傳于李書九曰只推
정조 20년
傳于李晉秀曰坐直承旨入侍
정조 20년
兵曹口傳政事副司果單金景勳
정조 20년
兵曹以李敬懋爲右邊捕盜大將李儒敬爲禁軍別將
정조 20년
李晉秀啓曰新除授右邊捕盜大將李敬懋卽爲牌招命召及大將牌傳令牌傳授何如
정조 20년
鄭尙愚以內醫院意啓曰故議藥同參金德崙後孫令內院該監知悉俾渠拔身事命下矣依下敎故醫官金德崙曾孫金景勳議藥同參加設差下令該曹口傳付軍職冠帶常仕何如傳曰允
정조 20년
李晉秀以御營廳言啓曰今四月初十日景慕宮展拜時依兵曹節目弘化門入直軍五十名待標信除出出番哨官丁麟泰領赴于訓鍊都監都領陣解嚴後還爲入直之意敢啓傳曰知道
정조 20년
李晉秀以一所巡廳言啓曰去夜初更五點量犯夜人幼學咸杓執捉依例移送秋曹之意敢啓傳曰知道
정조 20년
李晉秀以二所巡廳言啓曰去夜二更量犯夜人幼學金觀淳執捉依例移送秋曹之意敢啓傳曰知道
정조 20년
李肇源以刑曹言啓曰因一二所巡廳啓辭去夜初更量犯夜人幼學咸杓二更量犯夜人幼學金觀淳等移送秋曹事命下矣竝依更數咸杓決笞三十度金觀淳決笞五十度放送之意敢啓傳曰知道
정조 20년
副校理吳鼎源疏曰伏以臣於日前伏見前正言南基萬之疏以臣向日賓筵陳邪學之滋蔓而語涉嶺之一字作爲大案滿紙論列聲罪狼藉臣於是震懍駭惑誠莫知其所以也噫今日之所謂邪學其爲陷溺淪胥之憂非比乎古之所謂異端者豈有他哉外雖假托以西洋謊誕之說而若其諺書爲訣互相傳授誑誘小民作爲嘯聚之淵藪此實符水療病之餘術也其爲切急之慮必至之勢誠有不可言者非特蔑倫亂常擧一世駸駸入夷狄禽獸之憂在於方來而已當此天災非常聖心警惕之日陰氣干陽之象實爲邪說害正之應故敢以草草所懷粗效一日之責第其湖嶺之間云者卽是風聞而泛論也區區之憂只在乎愚迷之類被其誑惑甘於慾利涓涓炎炎將至滔天燎原而初何嘗念及議到於鄒魯之鄕誦聖經服賢訓之衿紳士夫則惟彼臺臣憂憤攻斥宜若同情而乃反挺身自當有曰如不欲生有曰其所爲言危且險矣有曰所遭切迫至以臣之一言反爲召災之端而以造言罔上等說直驅之於罔測之科殆若被斥於人而逞憾反詈者然噫嘻痛矣此何故也我東之於西洋天涯地角萬里隔絶而猶復妖書傳法殆將遍行於畿甸兩湖則嶺之於湖界壤相接聲息相通以若易惑之術安知無愚夫愚婦之以諺傳習如風傳之云者乎此以若不嚴治而痛禁期於拔本而塞源則熾蔓之患必將遍及於一國奚特湖嶺而止乎且此術之始於京輦惟彼士夫也婦孺也薰沐觀感於列聖朝以來培養作成之化者顧何如而猶且惑彼染他已復如許嶺南七十州幅員亦云廣矣其所染汚安保其必無而無則幸矣有當嚴斥之不暇則初無片言隻字之及於攻邪乃於臣所懷泛言湖嶺之中摘出嶺之一字反作箚着自己之事以爲力攻言者之資此實常情之所不可曉也且臺閣論事之許以風聞自是美規而責之以的見眞聞律之以造言誣罔古有是否誠如彼言除非目擊之事將不得陳聞於黈纊之下則臺閣風聞之規從此絶矣其爲後弊當如何哉至若危險召災之說無非理外橫逆誠未滿一哂臣不欲呶呶多辯以傷淸朝厚風而第臣言行無素愚戇多忤尋常一言受人蹈藉抗顔榮塗更無可論且伏念臣之情私又有所萬萬焦迫者臣之九耋偏母病轉沈痼纔經換節又値乖候將攝失宜宿症倍劇臣方左右扶將日夜熬煎實無奔走供職之望忽於此際玉署除命固當竭蹶趨承以伸叩謝之忱而第臣踪地萬無進身之路召牌之下再犯違傲悚懍已極而情私所迫不避猥越玆敢冒死控籲伏乞天地父母俯賜鑑諒亟削臣職以安私分以快人心千萬幸甚臣無任云云省疏具悉爾其勿辭救護
정조 20년
丙辰四月初十日卯時上詣景慕宮展拜入侍時行都承旨李冕膺行左承旨李書九右承旨洪義浩左副承旨李肇源右副承旨李晉秀同副承旨鄭尙愚記事官柳遠鳴假注書具得魯記注官馬思人金良倜二直提學李晩秀檢校直閣金勉柱檢校待敎徐有榘以次隨駕訖上具翼善冠衮龍袍乘輿出永淸門上曰內局提調勿爲隨駕往于次對班可也賤臣承命出傳出明政門上曰壯勇使亦勿隨駕先詣次對班可也賤臣承命出傳由弘化門逌瞻門至降輿所降輿詣版位行再拜禮入宮內奉審訖還詣乘輿所乘輿出逌瞻門入弘化門由集禮門銅龍門建陽門協陽門至降輿所降輿上曰次對隨入賤臣承命出傳上仍御熙政堂諸臣以次退出
정조 20년
丙辰四月初十日辰時上御熙政堂大臣備局堂上引見入侍時右副承旨李晉秀假注書具得魯事變假注書金鎰記注官馬思人金良倜右議政尹蓍東行上護軍金持默沈頤之行禮曹判書閔鍾顯兵曹判書具㢞行大護軍李敬懋戶曹判書李時秀吏曹判書沈煥之刑曹判書李祖源行護軍徐有大李漢豐徐龍輔副應敎李明淵以次進大訖上曰他承旨入侍出榻敎鎰承命出傳同副承旨鄭尙愚進伏訖蓍東曰霧氣不開侵早展拜回鑾後聖體若何上曰一樣矣蓍東曰王大妃殿氣候若何上曰一樣矣蓍東曰惠慶宮氣候若何上曰一樣矣蓍東曰今番之雨可謂得其時而猶不足云矣上曰雨則喜雨而朝霧不爲有害否蓍東曰牟麥尙未發穗似無所害矣上曰次對爲之蓍東曰此統制使李得濟狀啓也以爲臣營近益凋弊漁場餘稅三千餘兩之歲收者僅爲牽補於各樣需用矣今則漁場移屬各邑之後邑屬之侵漁有加於營校而臣營需用之狼貝益有甚焉右沿魚場還屬當否請令廟堂稟處矣本營需用之艱乏在所當念而漁場之移屬各邑皆出於不得已也今聞官屬侵漁反有甚於屬統營時至有民情之更願還屬則欲除弊而移屬者反爲厲民之歸徒令統營失其需用之資而已事甚無謂分付道臣弊端之淺深民情之去就使之詳査論列狀聞後更爲稟處何如上曰依爲之出擧條蓍東曰訓鍊大將李柱國上疏批旨內水陸軍換定事許令廟堂稟處事命下矣取見其疏本則以爲諸道之設置水陸軍兵因其緩急各爲其用南人之慣於船北軍之閑於騎此其習熟之然理勢之常平時團束皆取其長而水營所管水軍多在山邑甚至有距水營三百里之遠者名以能櫓全昧操柁則臨急遠徵將何所用臣以爲水軍之在山邑者陸軍之在沿海者互相換定則便宜之政莫大於是爲辭矣水陸軍換定之論其來已久而至于今不得釐正者必有所由如水陸軍番布之或有加減卽其難處之一也又況舟師所在雖非沿邑盡爲水營之管轄今若換定則水使不能節制於山郡者亦不無掣肘之端關問三南監司處往復於各其道而兵水使停當便否論理報來後更爲稟處何如上曰依爲之出擧條蓍東曰今番別齎咨官公用銀例自灣府帽稅條中以錢三千兩代給而行期甚急使渠受錢換銀易致遲滯昨年齎咨官行亦以銀子出給之意筵稟行會矣今亦依昨年例銀子一千兩擇給之意分付義州府尹處何如上曰依爲之出擧條上曰箕伯事何以處之乎蓍東曰疏論雖不深緊而當之者則必撕捱矣上曰藩臣之被論而行公前有其例乎蓍東曰藩任體重關西則尤異於他藩任矣上曰若果難强則卽許體諒未爲不可乎蓍東曰一番申飭察任似好矣蓍東曰平安監司李亨元陳疏承批之後尙不出肅臺疏辭意不至深緊則其在事體似不可一任其撕捱令政院卽爲牌招察任何如上曰依爲之出擧條蓍東曰前江原監司李秉鼎當不日納符矣備堂還差行都承旨李冕膺文識才猷宜參廟務備堂差下竝令察任何如上曰依爲之李秉鼎則仍察有司之任可也出擧條蓍東曰前副提調尹行恁還差似好矣上曰當初此任不可不謂太早予以老其才而用之爲好矣上曰故相以四十仕五十大夫之義欲限年加資四十前不得爲亞卿五十前不得爲正卿欲出擧條而未及爲之故相之言不可忘而諡狀亦不出故相之此意誰果知之乎蓋近日躁競成習年未三十便有升緋玉之望稍存年限俾知老成之爲貴則似好矣蓍東曰古者命官自有年限四十始仕五十命爲大夫卽禮經所載臣聞前輩言登科未十年而陞緋玉則例引爲撕捱之一端列聖朝官人大抵多老其才而用之氣象之弘遠朝體之尊重此其有助也大矣今伏承聖敎故相兪彦鎬曾有朝臣四十前陞亞卿五十前陞正卿當爲難愼之奏深蒙許可將作爲一通文字稟定規制而未果矣人臣立朝上之所以器使下之所以藉手不外乎文學德量才猷而出類拔萃之人尙矣當不在此例若中人以下則年少者事或疎漏老成者譽多周密至於卿宰則進之於方物出謀發慮而爲服官政之職也古聖人之命爲大夫許以中身者必有定限之微意故相之欲建白修明聖上之追念而將成就之者臣不勝感歎今臣所達實出於闡發其願忠之誠對揚我熙載之治以爲區區報效之道銓臣今方登筵伏望歷詢而特賜處分焉上曰吏判亦陳所見可也吏曹判書沈煥之曰自上爲念近世廷臣才學未成躐進無漸而因作風俗之第一痼弊今引故相兪彦鎬所奏之言特詢大臣欲以禮經四十始仕五十命爲大夫之義倣爲定制俾後進之臣老其才成其器以備國家需世之用是誠聖德宏謨所以敦俗救弊之大端也相臣所陳之語甚好惟在聖明審擇用中以爲一副當規模矣上曰故相之言不忍忘矣卿言尤好以此出擧條作爲憑信之資事載之政府廟堂銓曹掌故可也出擧條持默曰軍服定制仰認德意而緞紗之冬夏異宜在所難禁且令前之各已備置者亦難一切禁止矣上曰此非作爲一定之制者而有單件者冬夏通着亦何必不可乎敬懋曰臣意則自初以爲不必定以一制只令隨力服着則軍校之紗緞不期禁而自禁矣上曰近日奢侈成一弊風緞紗之隨時換着力不足者必皆具備別軍職宣傳官近侍也自渠輩若祛侈習則自然下效予意如此而已非謂夏必服緞冬必服紗也朱笠之色古則非純朱俗所謂蟹卵色是也塵汚雨渝不甚變色此若復舊則可謂祛移省費之一端矣漢豐曰古則以象毛爲之故性堅支久近則皆以驄毛爲之故性軟易破矣敬懋曰驄毛我國所産象毛彼地所出恐未知其反不爲弊也上曰卿等問其便否而申飭於所造之邑可也鍾顯曰頃因右相筵奏元陵位田之在於楊州驪州者以火巢外近處他衙門田土從便換給事命下矣本陵近處雖有糧餉廳摠戎廳屯田而結數旣不相稱民情亦有難便聞兵曹所屬驛位田之在火巢外者其數頗多就此中以十三結零換給於陵軍使之就食居生專意使役恐爲便好故敢此仰達矣上曰依爲之出擧條㢞曰庚辰年溫泉行幸時陪從人中東里僉使郭惇恒以挾輿軍隨駕恩資後除同知而牛峴僉使金雲瑞亦以陪從人加資同知後因特敎仍任本職矣郭惇恒均是隨駕軍蒙恩則似當一體仍任本職故敢此仰達矣上曰依爲之出擧條㢞曰纔因京畿監司金文淳所啓畿營前石橋改築物力以戶料兵布磨鍊疏鑿軍丁自兵曹從所入劃送事陳達蒙允矣在前石橋之新造改築時木同兵布間上下而至於疏鑿軍價元無上下之例當此經費不敷之時猝難許施置之何如上曰依爲之出擧條㢞曰訓鍊院修改已畢節目將啓下云而能麽兒郞廳當與本院官員交替入直矣能麽兒廳旣罷則自當不入於兵曹省記中一依訓鍊院例自吏曹修入省記何如上曰依爲之出擧條敬懋曰能麽兒廳合屬於訓鍊院揭板院壁事已承下敎矣本院今旣重修能麽兒郞廳四員內二員以習讀兼差而權知參軍以下輪直之規旣以疎忽於守直之故勿令入直則習讀與奉事無異一體安徐輪番只令實郞廳二員與訓鍊院郞廳輪回入直員役竝與本院吏隷通同使役事節目啓下以爲揭壁遵行之地何如上曰依爲之出擧條敬懋曰能麽兒廳合屬於訓鍊院事今旣定奪堂上何以區處乎上曰大臣之意何如右議政尹蓍東曰能麽兒講本自抽栍爲之以三軍門中軍輪回爲試官與文官之朔書試官大同而小異今不必別作名目三亞將之輪回考講依前擧行而處所則訓鍊院爲之似好矣上曰依爲之出擧條明淵曰政院日記事體緊重備記晟代之事將爲來許之傳而臣近因考校之役得見日記則年來堂后官所修正多不致愼記事之草率筆畫之荒麤擧不成說甚至有吏輩代書魚魯半雜者臣意則定以五日爲一次修納之限吏禮房承旨中主管考準若有代書與胡草漏落之事隨卽請勘俾無如前錯亂之弊似好故敢此仰達矣上曰申加嚴飭俾有實效可也命書傳敎曰四聖筆蹟受賜本取來奉翫矣渠家不但世醫自有勞勣而且況受賜御筆於四朝事甚稀貴況昔年出入之醫官而今聞有其孫尙未復職云故首醫金履亨孫前察訪金樂祖令該曹復職調用因此又聞之前縣監金養直今番赦典以禁錮不入渠之老職後追榮尙不爲之云罪名蕩滌令該曹付實職給祿追榮俾卽下批仍命退諸臣以次退出
정조 20년
丙辰四月初十日申時上御誠正閣前江原監司入侍時左副承旨李肇源記事官柳遠鳴記注官金良倜記事官吳泰曾前江原監司李秉鼎以次進伏訖上曰前東伯進前秉鼎進前上曰卿之今行將毋上來乎秉鼎曰將毋上來矣上曰卿之在任已過周年乎秉鼎曰恰爲十朔而幸得便養莫非聖恩所賜矣上曰關東民事近果何如秉鼎曰昨年登稔民皆安樂試以今春麥農言之雖或有凍損處而不至大段痒損庶有免歉之望民情以是慰滿矣上曰列邑諸弊亦如何秉鼎曰大體土瘠民貧而杆城一邑每貽重宸東顧之憂矣近來頗得蘇安矣上曰戶簿額數比於癸卯則何如秉鼎曰戶數稍加於其時矣上曰蔘政何如秉鼎曰別無弊端矣上曰原營之置中軍果甚得宜云此果然乎秉鼎曰中軍之新置誠爲緊要矣上曰近來緝盜之政亦有實效而別無竊發之患耶秉鼎曰初無此等之弊矣上曰海戶宿弊何如秉鼎曰聖恩漸海海戶爲弊之端近多革祛且因通川歙谷兩倅之善治中間流亡之戶稍稍還集誠爲之幸矣秉鼎曰原州判官李協聖營下之邑才難堪任爲民事誠悶然矣命書榻敎曰原州判官李協聖道內守令令該曹口傳相換仍令除朝辭赴任秉鼎曰臣於昨夏陛辭前席以松政一事略有所陳達到營以後非不極意嚴防而最是嶺民偸斫其禁無路月前安東偸斫兩木商雖已執捉邊配若不別般定式則無以嗣後痛懲臣意則嶺民偸斫人現出之邑若自該邑報本營則功過相準置而勿論若自本營先捉則當該守令啓聞論罪而嶺南本道不可異同本道列邑亦爲一體定式則似有禁戢之實效故敢此仰達矣上曰依爲之出擧條秉鼎曰曾在辛亥年以內司京司奴婢逃老故代定事飭敎截嚴其時道臣尹師國已有狀聞故臣果不以爲慮矣頃因湖西御史鄭晩錫所奏又伏承諸道竝飭之聖敎故臣始關問列邑則太半未及釐正驚怪之極連加申飭今則幾盡代定而至於原州橫城兩邑尙多未頉萬萬惶悚自備局行會於新道臣以爲列邑奴婢一一釐正道比摠後修成冊啓聞之地似好故敢此仰達矣上曰依爲之出擧條秉鼎曰楡岾寺昨冬改葺而丹雘蓋瓦土役待春和畢役之意曾已啓聞今月望前當爲了役矣監董營裨及土校之賞加已有年前長安寺已例故敢此仰達矣上曰依爲之出擧條秉鼎曰楡岾寺今方畢役而神溪寺旣因所重纔有春曹行會故營邑已始拮据而空名僧帖一百張依昨年楡岾寺例下送於道臣處使之趁秋前營建則事甚便宜故敢此仰達矣上曰依爲之出擧條秉鼎曰關東詳定曾以備局句管穀五萬石取用而年年加下蕩無餘儲故昨年前道臣李勉兢以各衙門加分耗取用之意啓聞蒙允而但加分耗則其數不夥詳定則逐年加下雖以臣之在營時言之兩等加下幾至二萬兩如過明年則元分耗及元穀次次犯用關東一道其將無還穀而後已此與尋常弊端大異臣晝宵商度而未得長策說弊則易救弊則難者正道此也下詢大臣及諸備堂從長通變恐不可已故敢此仰達矣上曰依爲之出擧條秉鼎曰本道監司每年別備例爲百石穀而其中皮稷每爲五十石今則已至數千石分還之際甚爲民弊自今年營倉別備條中皮稷名色下詢大臣準折作米公私無妨故敢此仰達矣上曰依爲之出擧條命秉鼎先退命肇源書玉堂吳鼎源疏批仍命退承史以次退出
정조 20년
丙辰四月初十日申時上御重熙堂坐直承旨入侍時同副承旨鄭尙愚記事官柳遠鳴記注官金良倜記事官吳泰曾以次進伏訖上命書傳敎曰向見龍虎營禁軍口傳啓目欲爲處分而事近屑越置之後因大臣言重推使之問于諸將臣處之今又有追啓之口傳名數亦多今則尤異於初啓目時擧措極爲駭然査問龍虎營雖以大臣擧條前已爲口傳發明云而大臣筵奏後係是上聞之事則不待問議決處更入啓目豈成說乎不可區別令前令後禁軍別將柳孝源罷職口傳則別將雖爲之啓目則判堂皆主管兵判事亦可謂不審當該判書從重推考上曰右捕將出代間左捕將兼察牌招聽傳敎出榻敎命退承史以次退出
정조 20년
行都承旨李冕膺坐行左承旨李書九坐右承旨洪義浩坐左副承旨李肇源坐直右副承旨李晉秀坐直同副承旨鄭尙愚坐注書金履永未肅拜柳遠鳴仕直事變假注書金鎰仕
정조 20년
李書九啓曰來十六日日次儒生殿講日次矣敢稟傳曰爲之
정조 20년
李書九啓曰來十六日漢學殿講日次矣敢稟傳曰爲之
정조 20년
李肇原啓曰大司憲徐有臣未肅拜執義李城輔掌令金星甲任長源持平趙彦哲崔璧在外監察茶時之意敢啓傳曰知道
정조 20년
備邊司薦望朴宗甲爲平安監司
정조 20년
洪義浩啓曰吏曹郞廳來言平安監司下批政事取稟傳曰當日爲之
정조 20년
李肇源啓曰合辭方張之時兩司無詣臺之員事甚未安今日政新除授臺諫竝待下批牌招大司憲徐有臣一體牌招何如傳曰允
정조 20년
有政吏批判書沈煥之進參判黃昇源參議宋煥箕在外右承旨洪義浩進以崔重圭爲司諫鄭觀輝爲獻納李基慶尹涵爲正言李祖承爲禮曹參判李宗烈爲監察洪章輔爲尙衣別提平安監司單朴宗甲書題單白宗爀
정조 20년
兵批判書具㢞參判李太亨病參議李東馨入直進參知李義駿病右副承旨李晉秀進同知金守儉李華蕃金處仁金禹鼎韓光祚護軍趙尙鎭李亨元副護軍金處純竝單付
정조 20년
以吏批政官書啓傳于洪義浩曰在外參判許遞前望單子入之
정조 20년
吏曹參判前望單子入之洪明浩落點
정조 20년
以漢學殿講應講文臣已講習未講習區別書入別單傳于李書九曰未講習者若是夥然殿講退定於念晦間各別嚴飭於在京之人皆令能講於限內後令槐院草記
정조 20년
以忠淸監司林濟遠狀啓槐山郡民家失火事傳于李冕膺曰方春民勢極爲矜悶嚴飭邑宰使之斯速結構燒火恤典亦卽分給俾無失所之弊事回諭
정조 20년
傳于李晉秀曰坐直承旨入待
정조 20년
鄭尙愚以弘文館言啓曰校理尹序東朴吉源副校理朴鍾淳副修撰李翊模旣有只推之命竝卽牌招察任何如傳曰允
정조 20년
以校理尹序東朴吉源副校理朴鍾淳副修撰李翊模牌不進罷職傳旨傳于鄭尙愚曰只推
정조 20년
司諫崔重圭啓曰臣之待罪臺閣九年于玆矣前後膺命皆出黽勉有百愆尤無一善狀不稱之實難冒之義略暴於屢度避辭顧安敢復事煩瀆而向來草草一啓適在倉卒率爾句語差欠稱量若論不審之失臣固自知而至於大臣附啓辭疏以臣爲說再三論斥有非尋常規警臣不勝瞿然之至而擬律之違例原啓之議停事件各殊則乃以後來之層節一竝歸咎於臣身臣安得以無惑也以此以彼如臣孤畸之蹤豈敢自處言官復廁臺端乎請命遞斥臣職答曰勿辭
정조 20년
李肇源啓曰司諫崔重圭一日再啓煩瀆退待物論之意敢啓傳曰知道
정조 20년
李晉秀以兵曹言啓曰今日武臣賓廳武經講書時禁衛營哨官李得重三略不通推考警責何如傳曰允
정조 20년
李晉秀以兵曹言啓曰卽接平安前監司金載瓚移文則依傳敎平壤人咸戴一子前忠壯將正禧閑良正祜給馬上送云而正禧兄弟今已上來矣敢啓傳曰使之待令可也
정조 20년
李晉秀以備邊司言啓曰卽見全羅監司徐鼎修狀啓則以爲本道穀簿纔經大賑原數不敷耕種糧資專靠公穀而糶穀已盡排比無路列邑所在原還餉留庫中依近例特許量宜加分事請令廟堂稟旨分付矣夏節已屆農作方殷年年加分之請不但爲本道已例今年他道之狀請已皆許施今何可持疑於歉餘民窘穀物不敷之時乎加分事依請施行待畢糶實數登聞之意分付何如傳曰允
정조 20년
李肇原以義禁府言啓曰忠淸監司林濟遠啓本據刑曹回啓內鴻山縣監金思䄷令該府拿處之事允下矣金思䄷時在任所云依例發遣府羅將拿來何如傳曰允
정조 20년
行都承旨李冕膺疏曰伏以臣於昨日伏奉籌堂差下之命臣惝怳恧蹙罔知攸措仍伏念臣姿本魯下文質無當自知不合於淸朝器使之末而通籍十年之間偏蒙雨露之澤驟躋卿月之班內外踐歷罔非踰濫居常憂畏如集于木至若籌司提擧爲任至重其責甚大參聞廟謨與議邊務苟非才識俱優望實相副則其爲濫竽也決矣歷數前後豈或有若臣之空疎譾劣者苟然充數晏然承當也哉且況臣父方帶是任父子之竝居一司揆以公格旣罕其例參之私義尤爲不安在前如臣處地者無不力辭乃已則此實臣不可出之鐵限旣無冒膺之勢益切虛縻之懼玆陳短章仰瀆崇嚴伏乞聖慈俯賜諒察亟解臣籌司兼任以幸公私焉臣無任云云答曰省疏具悉卿其勿辭行公
정조 20년
丙辰四月十一日卯時上御重熙堂諸承旨持公事入侍時左副承旨李肇源記事官柳遠鳴記注官金良倜記事官吳泰曾以次進伏訖上曰該房公事幾度肇源曰啓本一張矣上曰入侍則以諸承旨持公事書出乎肇源曰然矣肇源讀奏江原監司徐有防啓本罪人金啓澤金化縣到配事命書判付仍命肇源先退上曰左承旨入侍賤臣承命出傳左承旨李書九進伏上曰近因多事未及從容召接詳問湖南民事矣珍島邑事幾年可以蘇弊乎書九曰再昨秋歉荒大抵挽近所無而昨年以後屢煩蠲恤之惠澤卽今民勢雖未知何如而年限則未敢預期矣上曰麥事何如云耶書九曰湖南專種秋牟左道山郡若而處或種春牟而近聞本道消息右沿茂長以下諸邑僅免大無而其餘則皆將判歉云誠甚悶然矣上曰麥事又如此豈不悶甚乎書九曰牟還似難準捧矣上曰然則勢必以作租爲請矣書九曰此外雖無他策而秋成姑難預知民事貴在備豫作租亦不過紓力之計而已況今耽羅移粟之後一路穀簿漸益枵然是尤悶念處矣上曰羅里浦倉若在臨陂則移轉之弊或不至如此乎羅里穀之耗縮專由於涼藿之不能準輸卽今未捧條果爲幾許耶書九曰甲寅移轉後涼藿則因本牧狀請旣有停退之命其前則別無未收條矣大抵該倉在臨陂時地方官主管故積弊漸生穀簿太縮近年則自監營句管矣丁未因濟州武臣金貴澤所懷始移羅州而其實則羅浦穀有名無實卽今會付者未滿千石而此亦年前道臣鄭民始爲營邑監色放料之資以常賑穀報京司劃付者也又有監營句管添船價條通稱羅浦穀其數爲數萬石而此則每年耗條或移作蕩債各有需用之處移轉則無年不有亦將有難支之慮矣上曰卿在任幾朔書九曰二十三朔矣命書傳敎曰旣問大臣其在禮使之道勢難强迫平安監司李亨元許遞其代今日議薦仍命退承史以次退出
정조 20년
丙辰四月十一日酉時上御重熙堂坐直承旨入侍時右副承旨李晉秀記事官柳遠鳴記注官安經心記事官吳泰曾以次進伏訖上曰前忠壯將咸正禧入侍出榻敎上曰正禧兄弟進立階上敎正禧曰爾兄弟之年幾何正禧曰臣之年三十九歲臣弟正祜之年三十四歲矣上曰爾之曾經職名詳奏可也正禧曰曾爲訓鍊都監別軍官因經巡將忠壯將恃寨僉使矣上曰爾之父名進奏可也正禧曰臣父之名戴一矣晉秀曰聞正禧言有其時日記持來者矣上曰捧入可也上覽訖敎正禧曰爾家曾於何時居于此土乎正禧曰臣之曾祖自遂安移來此地臣父因爲土校矣上曰爾於東平君爲嫡長孫乎正禧曰臣非嫡長而嫡長則在於長湍地見方爲月令忠義矣上曰今見故蹟予心愴昔無以爲懷以汝爲別軍職留住京中恪勤奉職可也仍命正禧等先退命書傳敎曰前忠壯將咸正禧卽佐理功臣東平君禹治之後也流落邱墓之鄕近始得官職而此人豈若此之人乎尤爲奇異者昔年陪從在於此月此日奉考受賜文蹟予將何以爲懷渠則以支派雖不承襲封君東平嫡長見在月令忠義云只以渠先家世言之亦是班族何官不爲咸正禧爲先特差別軍職守令營將中待窠差遣事分付兩銓其弟正祜令該曹優給回糧下送令道臣先差鄕將官以爲次次拔身收用之地事下諭于道臣敎晉秀曰書報御將咸正禧自御營廳買給家舍於御將家近處隨事指揮可也晉秀曰史官座目單子兼春秋姓名誤書捧納臣不勝惶恐上曰當該注書推考可也仍命退承史以次退出
정조 20년
行都承旨李冕膺坐行左承旨李亨元未肅拜右承旨洪義浩坐直左副承旨李肇源坐右副承旨李晉秀坐同副承旨鄭尙愚坐直注書金履永病柳遠鳴仕假注書吳泰曾仕直事變假注書金鎰仕
정조 20년
李肇源啓曰大司憲徐有臣未肅拜執義李城輔掌令金星甲任長源持平趙彦哲崔璧在外監察茶時之意敢啓傳曰知道
정조 20년
傳于李冕膺曰諸承旨持公事入侍
정조 20년
以校理尹序東朴吉源副校理朴鍾淳副修撰李翊模牌不進罷職傳旨傳于洪義浩曰只推
정조 20년
傳于鄭尙愚曰同副承旨入侍
정조 20년
承旨前望單子入之洪義榮落點
정조 20년
洪義浩啓曰新除授承旨洪義榮資是嘉義都承旨李冕膺資是嘉善座次有違格例何以爲之敢稟傳曰勿施前望單子入之待下批牌招察任
정조 20년
承旨前望單子入之李亨元落點
정조 20년
李晉秀啓曰五衛將金守儉資是折衝當付僉中樞而昨日政誤以同中樞書入啓下矣原單子改付標以入臣之矇然捧入不勝惶恐而當該兵曹堂上不可無警推考何如傳曰允
정조 20년
兵曹吳載徽爲禁軍別將
정조 20년
兵曹口傳政事同知單咸正禧
정조 20년
洪義浩以弘文館言啓曰校理尹序東朴吉源副校理朴鍾淳副修撰李翊模旣有只推之命竝卽牌招察任何如傳曰允
정조 20년
鄭尙愚以兵曹言啓曰同知中樞府事張翼瑞金世鼎張天翼金振兌鄭興僑崔之宗安時佐曺潤寬申楫朴泰儀金海潤李東建崔道涵金仁宅朴昌禧崔重顯金斗彬李元盛延就近河泳朴商根孫景輝金命淑康聖彦僉知中樞府事金希鳳林義培池德成五衛將金再禧金鼎宅朴萬春景福宮衛將崔奎漢李相禧金福興金弘兌黃載慶黃載性千世翊宋春弼朴昌華林復起吳復一田得春盧景曄李東馥許胤方壽正康弼俊千萬起金鳳伊朴希文方性直方起正鄭致燁鄭雲寬文載渭申在郁依傳敎減下之意敢啓傳曰知道
정조 20년
李晉秀以均役廳言啓曰卽見咸鏡監司趙宗鉉所報則以爲近來漁業漸不如前永興全一境無一坐設置德源六十九坐不足云者極涉怪訝別遣摘奸果如邑報稅錢措徵無處若不趁今矯救則南北海津勢將無揮罹防簾而後已德源六十九坐永興三十九坐特爲減稅云矣近年以來各道漁鹽船稅之歲漸減縮誠甚可悶而今此兩邑減稅殆近千兩一報請減之若是夥多前所未有元山失火之後漁業雖云凋殘近聞南關之洪原定平北靑等邑漁利比前稍優云營邑固當着意照管此邑雖減移增於彼邑而每有減稅之請無一增額之報者殊非對揚之道且以兩邑言之年前設置之處雖有廢棄之境守令若能躬自檢察勸奬浦氓則豈至失業白徵之弊乎今則旣云白徵特爲依所報減稅待秋稅收捧搜得新加必準前摠之意分付而兩邑守令不可置而勿論當該德源府使永興府使自本道指名現告竝令該府拿問嚴處該道臣不善檢飭之失亦不可無警推考何如傳曰允
정조 20년
李晉秀以訓鍊都監言啓曰卽接集春營入直哨官鄭牒報則去夜二更量有一白衣人臥於直所近處宮墻下故仍爲執捉考其號牌則進士李正容而泥醉莫問其犯夜委折今始有省覺故問之適入泮中酒後犯夜云矣進士李正容移送秋曹而莫重宮墻近處犯夜人固當登時馳報而稱以未知其委折如是晩報者事極駭然哨官鄭決棍汰去臣亦有常時不能檢飭之失惶恐待罪之意敢啓傳曰泮村民家與集春營舍甍桷接連不可以犯夜論近來無論朝官士子酒戶太窄未聞酩酊風流此儒生能知酒趣極爲可嘉自軍餉色題給酒債米一包以示醉之以酒以觀其德之意卿及哨官竝勿論以此知悉可也
정조 20년
以水原留守趙心泰狀啓都廳李儒敬除拜禁軍別將令該曹稟旨變通事啓下兵曹爲旀都廳李儒敬禁軍別將之任今姑改差仍令差代卿其知悉事回諭爲良如敎
정조 20년
弘文館副應敎李明淵修撰金履喬等箚曰伏以司諫崔重圭以臣之待罪臺閣九年于玆矣前後膺命皆出黽勉有百愆尤無一善狀不稱之實難冒之義略暴於屢度避辭顧安敢復事煩瀆而向來草草一啓適在倉卒率爾句語差欠稱量若論不審之失臣固自知而至於大臣附啓辭疏以臣爲說再三論斥有非尋常規警臣不勝瞿然之至而擬律之違例原啓之議停事件各殊則乃以後來之層節一竝歸咎於臣身臣安得以無惑也以此以彼如臣孤畸之蹤豈敢自處言官復廁臺端乎引嫌而退擬律雖係違例發論原出公議不可以此輕遞言官請司諫崔重圭出仕取進止答曰省箚具悉處置事依施
정조 20년
丙辰四月十二日卯時上御誠正閣諸承旨持公事入侍時行都承旨李冕膺右承旨洪義浩左副承旨李肇源右副承旨李晉秀同副承旨鄭尙愚記事官柳遠鳴記注官金良倜記事官吳泰曾檢校直閣金勉柱以次進伏訖上曰各房公事以次進奏可也冕膺讀奏咸鏡監司趙宗鉉啓本北靑府反庫事晉秀讀奏江華留守金履翼狀啓春等都試居首沒技人開坐事肇源讀奏咸鏡監司趙宗鉉啓本罪人金貴奉明川府到配事義浩曰吏房無公事矣尙愚曰工房無公事矣命竝先退命冕膺晉秀肇源分書判付訖仍命退承史以次退出
정조 20년
丙辰四月十二日午時上御重熙堂同副承旨入侍時同副承旨鄭尙愚記事官金履永記注官金良倜記事官吳泰曾以次進伏訖上命書傳敎曰不爲仕進承旨許遞前望單子入之待下批牌招察任命書榻敎曰前假注書吳泰曾仍察廳任仍命退承史以次退出
정조 20년
行都承旨李冕膺坐行左承旨李亨元病右承旨洪義浩坐直左副承旨李肇源坐右副承旨李晉秀坐直同副承旨鄭尙愚坐注書金履永病柳遠鳴仕假注書吳泰曾仕直事變假注書金鎰仕
정조 20년
李肇源以都摠府言啓曰今日入直內三廳武兼禁軍及軍兵等中日習射請出標信傳曰知道
정조 20년
洪義浩啓曰明日再明日順陵忌辰祭齋戒正日相値視事頉稟之意敢啓傳曰知道
정조 20년
李晉秀啓曰臣晉秀以入直禁軍戎器點考進去下直之意敢啓傳曰知道
정조 20년
李冕膺啓曰左承旨李亨元今日不爲仕進卽爲牌招何如傳曰允
정조 20년
李晉秀啓曰臣依定式進詣仁政殿月臺入直禁軍等戎器點考則皆無頉仍以傳敎內辭意勞問則亦皆好在云矣敢啓傳曰知道
정조 20년
李肇源啓曰大司憲徐有臣牌不進執義李城輔掌令金星甲任長源持平趙彦哲崔璧在外監察茶時之意敢啓傳曰知道
정조 20년
李晉秀啓曰來十八日專經武臣殿講日次矣敢稟傳曰爲之專經文臣殿講同日爲之處所便殿爲之可也
정조 20년
洪義浩啓曰日次儒生殿講十六日爲之事命下矣處所以何處爲之乎敢稟傳曰便殿爲之凡事皆有闊狹之造化幺麽講製之分試何必守之堅如金石且況弦韋之政不可不施今番則學生之應講者應試生進之應製者應講而五十以上面講四十以下背講六七十勿論講章不通者付之泮長其卷能讀後使之草記日次講之創式異於節製之近始爲之以是日次講直赴殿試無過三人載在法典製述居首者當賜第試官則以講試官通用如是下敎之後初不講習之人使之應講於三日之內者殊欠懋實之道退行於十四日可也
정조 20년
傳于李肇源曰當該司謁令攸司科治
정조 20년
李肇源啓曰正言李基慶出肅之後不爲傳啓直爲出去事甚未安推考驚責何如傳曰允
정조 20년
傳于李冕膺曰都承旨入侍
정조 20년
兵曹李明運爲摠戎中軍
정조 20년
傳于洪義浩曰坐直承旨入侍
정조 20년
以江原監司徐有防狀啓奉朝賀金鍾秀歷入五臺山緣由馳啓事傳于李肇源曰卿能無擾作行將尋五臺之勝云可知在途筋力之益勝爲卿深幸何當轉向內山此意成送有旨令道臣傳致大臣行中
정조 20년
洪義浩以吏曹言啓曰贈諡忠肅公李晩成延諡今月十七日定行於高陽地云矣敢啓傳曰知道
정조 20년
李晉秀以兵曹言啓曰卽伏見忠淸監司林濟遠狀啓則因兵曹啓下關道內列邑宣薦出身年久者搜訪而木川居出身柳顯秀年六十一癸巳登科乙巳宣薦云矣取考榜目薦記則登科年歲薦目果爲的實而應薦取才未越不當擧論置之何如傳曰旣有特敎搜訪之命則何論備六兩片騎芻取才與否乎先付一內招見後收用可也
정조 20년
李晉秀以訓鍊都監言啓曰謹依草記批旨犯夜被捉進士李正容處酒債米一包題給之意敢啓傳曰知道
정조 20년
判府事李命植疏曰伏以臣於所帶之職陳懇乞解凡幾遭矣短籲長號殆成月課夫以老誖之狀累瀆淸燕之覽臣雖至迷極頑豈不知其萬萬惶猥而猶不之止者豈非以情有至切勢所不已而然耶噫臣人本無似病在難醫官名之要重簿書之鞅掌有非癃廢老朽所可强而秪緣寵命之隆摯遂致重任之蹲仍感激靡措殫竭爲期拚死承當出處郞當進退無據已矣莫說到底窒礙一任排笮亦不暇恤荏苒日月居然爲三歲之久矣今則楡景已迫縷喘益危聽聞全塞而藥餌靡效事務叢委而酬接極艱昔之所省錄者十失八九前之已擧行者動致遺忘昏昏床褥頓沒生意比諸冬春又不知落下幾層眞所謂月異而時不同者如是而安能奮勵其已頹之筋骸抖擻其漸耗之神精參軍國之重務而商論得失管錢穀之鉅簿而考校出納乎以若形樣任彼職事伈伈泄泄不知變動則早晩僨誤大小狼狽不待乎燭照龜卜而知其必無幸也臣之一身罪戾有不敢恤而其奈公務之自歸曠廢國計之靡所料量何哉臣爲是懼寸心如灼夙宵憧憧忘寢與食憂恐懍蹙不直爲情勢之本自危臲蹤跡之日益畸苦而已臣伏奉前疏批旨八字褒嘉惶恐感結繼以抑塞固不敢更事煩聒而竊念君臣之間理有相孚誠或有感臣不更言雖以聖上天地於臣父母於臣亦何由曲察其懇必從所欲也況今病狀當此換節益無餘地玆敢冒陳短章復申前說語雖涉於支離情可見於悶隘伏乞聖慈特垂矜念亟命遞改臣兼綰諸任俾公而無瘝官之歎私而逭僨事之罪則山恩海渥臣當隕結以爲報也休致之請猶屬分外有不可望矣臣無任云云答曰省疏具悉過矣卿其勿辭行公